google/wiki40b huggingface dataset:
Sandnes Ulf i 2007

2007-sesongen ble et merkeår i fotballhistorien i Sandnes. Etter å ha vært i skyggen av norsk toppfotball i over 30 år, maktet Sandnes Ulf å rykke opp til norsk fotballs nivå 2 etter mange forsøk på å rykke opp. Allerede på nyåret signaliserte klubben sin målsetning om opprykk for 2007-sesongen, men la samtidig til at et opprykk i 2007 ikke var en nødvendighet. Lørdag 27. Oktober klarte likevel Sandnes Ulf opprykk etter en svært spennende innspurt. En variabel vårsesong, ble avsluttet med en forrykende høstsesong der deriblant de siste syv bortekampene ble vunnet.
Kampen mot Stavanger IF i den 4. siste serierunden blir regnet som den mest avgjørende opprykkskampen, selv om kampen mot Arendal 27. Oktober sikret opprykket. Kampen mot tabelltoer Stavanger endte til slutt 5-3 til Sandnes Ulf etter en av de mest spennende oppgjørene på Sandnes idrettspark i nyere tid. Over 2000 mennesker var vitne til kampen som også ble direktesendt på lokal-TV.
Morten Eriksen ble Sandnes Ulfs toppscorer med 14 nettkjenninger. Asle Andersen vant Stavanger Aftenblads spillerbørs for avdelingen, mens keeper Geir Håkon Valland ble av supporterklubben Ulvane kåret til årets spiller i Sandnes Ulf.

Sandnes Ulf-stallen i 2007

Keepere:

1. Geir Håkon Valland

12. Roger Larsen

30. Sigve Thorkildsen
Forsvar:

2. Øystein Elvestad

3. Lahai Fallay

4. Mohammed Rashid

5. Jan Fabiano Kristiansen (kom til klubben sommeren 2007)

11. Helge Nilsen Skrudland

17. Espen Maldal

23. Michael André Bekke

24. Steffen Haugland (kom til klubben like før sommeren 2007)
Midtbane:

6. Anders Varhaug

7. Runar Andersen

8. Eivind Ellingsen

9. Morten Eriksen

10. Tom Erik Maldal

13. Kenneth Pedersen

14. Asle Andersen

15. Vetle Høivik

16. Andreas Westlye

18. Jarle Mong

25. Sjur Halseth
Angrep:

19. Espen Sola

20. Aleksander Eikeberg

21. Ørjan Nesvik

22. Rebaz Mirza

26. Bård Tommy Karstensen (kom til klubben like før sommeren 2007)

Forandringer i stallen foran 2007-sesongen

Ut:

- Odd Helge Bygnes, midtstopper (gikk til Stavanger IF etter 2006-sesongen)

- Lennox Kanu, angriper (solgt til Sogndal Fotball for omtrent 1,3 millioner kroner)

- Truls Hauge, forsvar (til Lørenskog etter 2006-sesongen)

- Vebjørn Løviknes, forsvar (flyttet til Sverige)

- Helge Brommeland, keeper (lagt opp)

- Kjetil Rødahl, angriper (til Hana IL etter 2006-sesongen)

- Kjetil Tveit, forsvar (utlånt til Ganddal IL ut 2007-sesongen)

- Kenneth Torstveit, angriper (trappet ned etter 2006-sesongen)

- Kjetil Norland, angriper (til Havørn etter 2006-sesongen)

- Sivert Øverås, midtbane (trappet ned på grunn av jobbsituasjon)
Inn:

- Lahai Fallay, midtstopper (fra Frigg Oslo)

- Morten Eriksen, midtbane (fra Vardeneset BK)

- Jarle Mong, midtbane/kant (fra Bryne FK)

- Mohammed Rashid, midtstopper (fra Bryne FK. Utlånsavtale som strekker seg ut 2007-sesongen)

- Michael Bekke, venstreback/venstrekant (fra Start 2)

- Espen Sola, angriper (fra Stavanger IF)

- Ørjan Nesvik, angriper (fra Viking FK 2)

- Rebaz Mirza, angriper (fra egen juniorstall)

- Sjur Halseth, midtbane (fra egen juniorstall)

- Sigve Thorkildsen, keeper (fra egen juniorstall)
Anthony Daniels

Liv og virke

Han er født i London av en far som var en kommunistisk forretningsmann av sovjetisk opphav, mens hans jødiske mor ble født i Tyskland og kom til England som flyktning fra naziregimet.
I sine tekster argumenterer Daniels ofte for at radikale ideer, vanlige blant vestlige intellektuelle, tenderer til å minske individets ansvar for dets egne handlinger og underminere tradisjonelle verdier. Dette vil ifølge ham føre til en stor underklasse av mennesker plaget av vold, kriminalitet, seksuell promiskuitet og narkotikamisbruk. Han blir ofte anklaget for å være misantrop, men benekter anklagen; hans forsvarere peker til at hans arbeider er anti-ideologiske, skeptiske, rasjonelle og baserte på erfaring.
Selv om han tidvis blir anklaget for å være en pessimist og misantrop, har hans forsvarere rost hans konservative filosofi som de beskriver som antiideologisk, skeptisk, rasjonell og empirisk. I 2010 skrev Daniel Hannan at Dalrymples bøker «tar menneskelig pessimisme til et nytt nivå. Dog er dens tone aldri nedlatende, skingrende eller belærende. Straks du kommer forbi det innledende lesesjokk om skamslåtte hustruer, småskurker og narkomane fra et ikke-venstre perspektiv, finner du menneskelighet og patos.»
I 2005 flyttet han fra England til Frankrike, hvor han planlegger å fortsette som skribent.
Kaffegata

Kaffegata er hovedgata i sentrum av Flisa og distriktets største handlegate. Kaffegata er ca. 1 kilometer lang og er en del av fylkesvei 206. Den ble i 1997–98 omgjort til miljøgate. Navnet Kaffegata kommer av alle kafeene som tidligere lå langs gata.
Tradisjonell kinesisk medisin

Tradisjonell kinesisk medisin (TKM, kinesisk: 中医 eller 中药学, pinyin: Zhongyi respektive Zhongyaoxue) omfatter en rekke forskjellige tradisjonelle medisinske behandlinger som har sin opprinnelse i Kina. TKM er akseptert som en fullverdig del av det offisielle helsevesen i Kina og i Øst-Asia, men regnes som alternativ behandling i det meste av den vestlige verden. 
TKM inkluderer behandlinger som bl.a. kinesisk urtemedisin, akupunktur, kostholdsterapi og  tuina- og shiatsu-massasje. Qi Gong  og Taijiquan er også nært forbundet med TKM. TKM sies å være utviklet gjennom flere tusen år, og er basert på omhyggelige observasjoner av samspillet mellom naturen; kosmos, og menneskekroppen. Blant de viktigste, underliggende teoriene er filosofien om Yin og yang, og Qi, de fem elementene (wu xing), kroppens meridiansystem, Zang Fu, de seks bekreftelsene, fire nivåene osv. Moderne TKM ble systematisert på 1950-tallet i Folkerepublikken Kina under Mao Zedong.
Ifølge tradisjonen er Yin og yang to motsatte, polære kvaliteter som er avhengig av og utfyller hverandre. Qi er vital energi, og den sirkulerer i kroppen i kanaler som kalles meridianer. En forutsetning for god helse er at det er nok Qi i kroppen og at den flyter fritt. Disse hypotesene oppsto før vitenskapen hadde kartlagt menneskets biologi, og innenfor vitenskapen er det ingen funn som tilsier at meridianer eller Qi er reelle fenomener.
Shapes

Shapes er en personlighetstest som benyttes i arbeidslivet. Shapes er en test som muliggjør detaljert kartlegging av en person på et interaktivt, operasjonelt, intellektuelt og emosjonelt nivå. Shapes tar bare 15 minutter å gjennomføre, gir pålitelig informasjon og genererer høyt differensierte profiler. Testen er godkjent av Det Norske Veritas som en av svært få personlighetstester i Norge.
Fylkesvei 4626

Fylkesvei 4626 går mellom Kingestad og Hesby i Finnøy kommune. Veien er 7,4 km lang.
Frem til 2019 hadde veien betegnelsen fylkesvei 602.
Tsang (Tibet)

Tsang (tibetansk: གཙང gtsang) er en av de to hoveddeler av landskapsbergrepet Ü-Tsang (tibetisk: དབུས གཙང dbus gtsang), som ett av de to viktigste kulturhistoriske deler av Tibet. Den gamle (kultur-)provins Tsang hadde sin hovedstad i Samzhubzê.
Phycosoma inornatum

Utseende

Phycosoma inornatum er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen er hos hunnen stor og kuleformet. På det bakerste beinparets ytterste ledd, har de en fin kam av korte børster, derav familiens norske navn.

Levevis

Phycosoma inornatum lever litt skjult, i hulrom og skyggefulle steder og bygger ureglemessige fangstnett med tallrike silketråder som går på kryss og tvers.
Hunnen spinner eggene sine inn i en fritthengende, rund eggsekk.
Termez

Historie

Området rundt Termez har vært bebodd siden oldtiden, og byen ble bosatt i den gresk-baktriske perioden fra det 2. århundre f.Kr. til det 1. århundre f.Kr.. Byen var et sentrum for buddhismen under kushanerne (fra 1. århundre f.Kr. til 0-årene). Da araberne kom på 600- og 700-tallet ble byen i stedet et sentrum for islam.
Byen blomstret i lang tid, men ble ødelagt mot slutten av 1600-tallet. I 1897 ble området annektert av Russland og omgjort til en moderne by med fort og garnisoner. Termez var et viktig knutepunkt under den sovjetiske invasjonen av Afghanistan mellom 1979 og 1989. Under den etterfølgende krigen i Afghanistan (1979–1989) var over 100 000 sovjetiske soldater plassert i Termez. I dag brukes flybasen i Termez som base for tyske og nederlandske ISAF-soldater.
NM i friidrett 1938

Norgesmesterskapet i friidrett 1938 bestod av flere arrangementer som i 1938 kåret norgesmestere i friidrettsøvelsene.
Hovedmesterskapet ble arrangert på Bislett stadion i Oslo fra 20. til 21. august. 
Arrangør var Norges Friidrettsforbund. Kun menn deltok.
Kongepokalvinner ble Odd Rasdal. 
Se også NM i mangekamp 1938.
Aleksandr Gerasimov

Liv og arbeid

Gerasimov kom til verden i Kozlov (nå Misjurinsk) i Tambov-guvernementet. Han studerte ved Moskvas skole for maling, billedhugging og arkitektur fra 1903 til 1915. I disse årene talte han for en kunst som la vekt på realistiske fremstillinger og avviste avant-garde-kunsten.
Under første verdenskrig og den russiske borgerkrigen tjenestegjorde han i hæren. Derifra reiste han til hjembyen for å verte scenograf, med håp om å medvirke til oppsetninger av skuespill som hyllet revolusjonen og sovjetstyret.
I 1925 flyttet Gerasimov til Moskva. Han kombinerte akademi-realisme med lette innslag av impresjonisme i bildene sine. Han likte best en stilart kalt heroisk realisme, en stil med maleri som fremstilte Lenin og andre revolusjonære som helter av overjordiske dimensjoner. Etter at Stalin strammet maktgrepet over det russiske samfunnet, forfalt Gerasimovs verk til pompøse, offisielle portretter. For et av disse, Stalin og Vorosjilov i Kreml, ble han tildelt Stalin-prisen i 1941. Han laget mange helte-portretter av Kliment Vorosjilov, så mange at Nikita Khrusjtsjov senere skyldte på Vorosjilov for å ha brukt mesteparten av tiden sin i Gerasimovs atelier, til skade for sitt ansvar som forsvarskommissær.
Gerasimovs hardhendte lederskap av den sovjetiske kunstnerunionen, og av Sovjetunionens kunstakademi, gjorde han beryktet. Under zjdanovismen (1946–1956) var han i frontlinjen mellom de som angrep stilretningene kosmopolitisme og formalisme.
Gjennom de smigrende portrettene av sovjetledere og hans politiske aktivitet mot kunstnere som ikke fulgte hans retningslinjer for kunsten, fikk Gerasimov rykte for å være en politisk hauk. Likevel mistet han ikke helt grepet på sitt eget kunstneriske driv. Livet gjennom holdt han frem å måle mollstemte, nesten impresjonistiske landskap. Fremstillingene som brøt nokså tvert med det han fremhevet i offisielle sammenhenger.
Keeta

Utseende

Små (ca. 3 millimeter), blanke, brunrøde bladbiller. Antennene er tynne og noe kortere enn kroppen. Pronotum er noe smalere enn dekkvingene, rundet med skarp siderand, blankt, nokså kraftig punktert. Dekkvingene er nokså jevnbrede med kraftige, regelmessige punktrader. Beina er middels lange, kraftige, lårene noe fortykkede men uten tenner på undersiden, leggene litt uthulet på oversiden i spissen.

Levevis

Både larvene og de voksne (imago) er planteetere.

Utbredelse

Artene er bare kjent fra Aldabra-atollen som tilhører Seychellene.
San Donato Milanese

Historie

Selv om området har vært bosatt siden forhistorisk tid, går opprinnelsen til San Donato tilbake til 600-tallet da en pieve (rural kirke med baptisterium) ble opprettet her av hæren til Grimoald I, hertug av Benevento. Etter en periode under milanesisk familien De Advocati, havnet byen inn under besittelsene til erkebiskopene av Milano, noe som varte fram til 1500-tallet.
En rekke klostre ble opprettet i området av Bernhard av Clairvaux i løpet av 1000-tallet. Senere bodde Fredrik Barbarossa her for en tid etter at han hadde ødelagt Milano. Slaget ved Marignano ble også utkjempet i nærheten, og Frans I av Frankrike opprettet sitt hovedkvarter her etter slaget.
I dag er San Donato et moderne senter for industri og servicetjenester. Den mottok ærestittelen som by ved presidentvedtak den 30. desember 1976.

Demografi

San Donato Milanese har 13 731 husstander.  Mellom 1991 og 2001 økte folketallet fra 31 331 til 32 354. Det representerer en prosentvis økning på 3,3%.
Skaftetryne

Skaftetryne er en kriminell skikkelse som opptrer i tegneseriene om Mikke Mus. Han har en lang snute med pistrete skjegg under og går gjerne med hatt. Skaftetryne er blant Mikkes verste fiender. Som regel skildres han som Svarte Petters høyre hånd, men han har også opptrådt alene eller sammen med andre banditter. Han er også kjent under navnet "Minken".
Sweet Shanghai Devil

Sweet Shanghai Devil er et musikkalbum med Shining, utgitt i 2003.
Patricia Routledge

Bakgrunn

Routledge ble født i Birkenhead i Cheshire i 1929. Etter fullført utdanning ved Birkenhead High School og Universitetet i London, begynte hun sin skuespillerkarriere ved Liverpool Playhouse. Hun studerte også ved Bristol Old Vic Theatre School.

Teater

Routledge har opptrådt i en mengde sceneproduksjoner, blant annet Little Mary Earnest, Noises Off, Hvem er Ernest og The Solid Gold Cadillac. Hun hadde sin debut på Broadway i 1966. Routledge vant Tony-prisen for beste kvinnelige hovedrolle i en musikal for innsatsen sin i musikalen Darling of the Day i 1968. 
Etter Darling of the Day hadde Routledge roller i flere mindre suksessfulle produksjoner.

Film og TV

Routledge har opptrådt i flere TV-serier, blant annet Coronation Street og Høy på pæra. I Høy på pæra hadde hun rollen som den fisefine «Hyacint Bucket» (som krevde at folk uttalte etternavnet hennes som Bouquet) som er kjent for sine «middager i lyset av stearinlys».
I 1996 fikk hun hovedrollen i en annen TV-serie, Hetty Wainthropp Investigates, der Dominic Monaghan hadde rollen som hennes assistent.

Utmerkelser

I 1993 ble Routledge utnevnt til offiser av Order of the British Empire, og i 2004 ble hun forfremmet til kommandør av samme orden. Nyttårsaften 2016 ble Routledge utnevnt til storkorsdame av Order of the British Empire. Hun ble dermed opphøyd i ridderstanden og fikk rett til å føre tiltaleformen dame foran sitt navn.
Karasjok

Kommunestyrevalget 2011

Anne Toril Eriksen Balto (Sp) var ordfører fra 2011.

Tusenårssted

Oalgevárri ble 3. november 1999 av Formannskapet valgt som symbol for tusenårsmarkeringen. Det ble også vedtatt at Oalgevárri skulle tilrettelegges for kulturaktiviteter og formidling. 
I tillegg er også Karasjok gamle kirke, Finnmarks eldste trekirke, valgt som tusenårssted.
Gurre slott

Gurre slott er et tidligere dansk slott som i dag er en ruin. Kun Storetårn er bevart i 3 meters høyde og rett ved tårnet er det en mindre ringmur med små hjørnetårn bevart i opp til 3,5 meters høyde. Alt av den resterende borgen er kun fundamenter, skjult under gresset. 
Gurre slottsruiner ligger vest for landsbyen Gurre utenfor Helsingør. Ruinen er et fredet fortidsminne.

Historisk

Det antas at Slottet/borgen er fra midten av 1100-tallet, da det ble bygget et tårn av kampesten. 
I 1360-årene utvidet og bygget Valdemar Atterdag om Storetårn og beskyttet det med en mindre ringmur med 4 hjørnetårn.
Fra omtrent samme tid var slottet var i bruk som kongebolig, myntslageri m.m. til et stykke inn på 1400-tallet.
Frederick Edgeworth Morgan

Bakgrunn

Frederick Edgworth Morgan ble født i Paddock Wood, Kent i 1894 som den eldste sønnen blant de ni barna til Frederick Beverley Morgan, en importør av tømmer, og hans kone Clare Elizabeth (født Horrocks. Han begynte på sin utdannelse ved Hurstleigh, en privat skole i Tunbridge Wells i 1902. I tidlig alder ble det bestemt at Fredrik skulle bli en britisk offiser, og i 1907 ble han inntegnet ved Clifton College, en skole som var bemerket for sine forbindelser med Royal Military Academy, Woolwich. På Clifton College spilte han rugby og cricket, og var medlem av skolens Cadet Corps, som ble omgjort til Officer's Training Corps i 1908. Som kadett-sersjant, var han en av mange som kom til Buckingham Palace for å se kroningen av George V av Storbritannia i 1911.
Morgan fikk sin militære utdannelse ved Royal Military Academy, Woolwich, og da han hadde blitt utnevnt til fenrik kom han inn på Royal Field Artillery i 1913.

Militær karriere

Under den første verdenskrig tjenestegjorde han på vestfronten, blant annet som artilleri-skyter og stabsoffiser. Under den første verdenskrig fikk han en gang behandling for granatsjokk, og han fikk i denne forbindelse en kort permisjon hjem til familien sin. Det var da han fikk høre at den ene broren hans hadde blitt drept ved fronten.
I mellomkrigstiden var han med på to lange turer sammen med flere andre soldater og offiser fra den britiske hæren til India. I 1939 ble Morgan forfremmet til brigadegeneral og han overtok kommandoen over den 1. Support Group fra den første Armoured Division, som han hadde kommandoen over under slaget om Frankrike. I mai 1942 ble han ble utnevnt til generalløytnant og han ble gitt kommandoen over enda en gruppe soldater.
Etter den andre verdenskrig var over, ble Morgan innsatt som sjef over mange av operasjonene til FNs hjelpeorganisasjon og Rehabilitering Administration (UNRRA) i Tyskland før han ble sparket for å gjentatte ganger ha lagd offensive anklager mot jøder som hadde kommet tilbake til Tyskland etter krigen. I 1951, ble Morgan leder for kontrollærene av atomenergi, og han var til stede under Operasjon Hurricane, den første britiske atomvåpen-testen på Montebello-øyene i 1952. Hans posisjon ble opphevet i 1954 etter etableringen av Storbritannias Atomic Energy Authority men han forbleen av kontrollørene for kjernevåpen frem til 1956.
Stillverk

Stillverk er en sentralt plassert innretning på en jernbanestasjon hvorfra og hvormed man stiller stasjonens sporveksler, signaler og eventuelle sporsperrer. Dette gjenspeiles i ordet: den innretningen (verket) der noe stilles.

Stillverk i to betydninger

Stillverk plasseres gjerne i utbygg på stasjonsbygningen der man fra togekspeditørens kontor lett kan se i begge retninger langs stasjonens spor. Ved store stasjoner kan stillverket plasseres i egne bygninger, gjerne hevet opp for å lette oversikten over stasjonsområdet. Ordet stillverk brukes derfor både om den tekniske apparaturen som stiller sporveksler og signaler, og om bygningen eller rommet som huser denne apparaturen.
Ved fjernstyring av en jernbanestrekning mistet stillverkene sin daglige betydning, men er likevel beholdt for å kunne betjene stasjonen lokalt når det er behov for det.

Kilder

Johannesen, Trygve (2007). Sikkerhetstjenesten ved norske jernbane i de første 100 år, 1854-1954. Hamar/Oslo/Trondheim: Norsk Jernbanemuseum & Norsk Jernbaneklubb
Ikke forlat meg

Ikke forlat meg er en roman av Stig Sæterbakken, utgitt av Cappelen Damm i 2009.
Romanen handler om 17 år gamle «Aksel» som opplever sin første kjærlighet. Aksel blir så redd for å miste kjæresten «Amalie» at det ødelegger hele forholdet.
Alan Walker (musikkviter)

Biografi

Walker ble født i Scunthorpe i Lincolnshire. Han mottok et LGSM-sertifikat i 1949, et ARCM i 1950, en bachelorgrad i musikk fra Universitet i Durham i 1956 og en doktorgrad i musikk i 1965. Mellom 1957 og 1960 studerte han privat sammen med Hans Keller. Disse studietimene ble gjenopptatt da Walker møtte Keller ved BBC i 1961.
I perioden 1958–61 foreleste Walker ved Guildhall School of Music, hvor han hadde studert piano sammen med Alfred Nieman tidligere. Niedman var kjent for å lære bort improvisoriske teknikker. Han underviste også ved Universitetet i London  mellom 1954 og 1960. Walker arbeidet ved BBC Radio Music Division som en produsent mellom 1961 og 1971. Walker ga opp radioproduksjon til fordel for en stilling som musikkprofessor ved McMaster University i Hamilton i Ontario, hvor han ledet Department of Music i perioden 1971-1980 og 1989–1995. I 1981 ble han ansvarlig for opprettelsen av McMaster of the first graduate program innenfor musikkritikk i Canada. Siden 1995 har han vært professor emeritus ved McMaster. Mellom 1984 og 1987 var han «Distinguished Visiting Professor of Music» ved City University i London.
Hans tre-binds biografi om Franz Liszt, som han brukte 25 år på å fullføre, har blitt veldig godt mottatt. Ofte brukte adjektiver i beskrivelser av verket er blant annet «monumental» «magisterial», og har blitt antatt å ha «gravet opp mye nytt stoff og gitt en sterk impuls til videre utforskning». Walker har selv sagt at da han fant ut at «det ikke fantes én anstendig bok på engelsk om Liszt», tenkte han at han måtte skrive en selv. Han bemerket dog at han måtte forholde seg til kildene og dokumenterte fakta, og at han ikke kunne lage påstander som ikke kunne verifiseres av en troverdig kilde.
Det første bindet av biografien vant James Tait Black Memorial Prize innenfor biografi i 1983 og ble kåret til beste musikkboken av Yorkshire Post Newspapers i 1984. Biografien, bestående av tre deler, ble tildelt Royal Philharmonic Society Book Award i 1999.
TIME Magazine roste biografien og kalte den «et strukturert portrett av Liszt og hans tid uten sidestykke», og hevdet videre at Walkers verk var «like sterk på musikken som på hans liv», og at det fortalte om «Liszts lik med større forståelse og klarhet enn noen annen tidligere biograf.» The New York Times anmeldte det andre bindet i serien, og kritiserte Walker for å ha et «for positivt syn på helten», men kalte allikevel hans utforskning av emnene rundt Liszt «imponerende», og skrev at «det kan virke som herr Walker vet alt om livet til Liszt, alt tilknyttet Liszt, gjennom hver eneste dag i det lange livet til det geniet». Musikkritikeren Tim Page i The Washington Post inkluderte det tredje bindet i serien i hans årets-beste-bøker-liste, og kalte den «utvilsomt et landmerke» og «omhyggelig detaljert, lidenskapelig skrevet og til tider svært berørende». 
Walker har også skrevet mye om Robert Schumann og Frédéric Chopin, og han underviser fremdeles i Canada, USA og Storbritannia om de tre musikerne.
Walker bor i Ancaster i Ontario. Han er direktør for «The Great Romantics», en årlig festival i Hamilton, Ontario.
Kleivaprisen

Kleivaprisen er en pris som ble opprettet av Hans Hyldbakk fra Surnadal for å kunne gi en påskjønning til lag, organisasjoner og enkeltpersoner som har gjort eller gjør en innsats for kultur på ulønnet basis jf. Kleivafondets målsetning om å «fremje kulturelle og lokalhistoriske føremål, unnateke fotball og stjerneidrett». Kleivafondet administreres av Surnadal kommune. Prisen deles ut årlig, og både den og fondet har navn etter Hans Hyldbakks hjemsted, Kleiva.

Kontroversielle tildelinger

Kleivaprisen ble i 2011 tildelt Dordi Skuggevik Tande. Henning Sommerro overrakte prisen under kulturfestivalen Vårsøghelga og beskrev Skuggevik Tande som en "uredd forslagsstiller i kulturelle og religiøse saker". I motsetning til tidligere år var tildelingen ikke basert på et enstemmig vedtak i formannskapet i Surnadal. Ordfører Mons Otnes og formannskapet i Surnadal diskuterte den 27.7.2011 hvorvidt prisen skulle trekkes tilbake. Politikerne ble enige om å "ta skarp avstand" fra prisvinnerens uttalelser om massakren på Utøya.
Kontinentalcupen i skihopping for kvinner 2009/10

Kontinentalcupen i skihopping for kvinner 2009/10 ble arrangert i perioden 8. august 2009 – 7. mars 2010. Kontinentalcupen ble organisert av FIS (Det internasjonale skiforbundet). Det ble arrangert separat sommercup og vintercup med henholdsvis 7 og 20 individuelle renn.
Populasjon (astronomi)

Med populasjon innen astronomi menes en gruppe stjerner utvalgt etter visse kriterier. Vanlige parametere ved et slikt utvalg er kjemisk sammensetting, masse på den såkalte hovedserien og alder. Den vanlgste definisjonen er at en populasjon består av stjerner med en rekke avmasser, som ble dannet på rundt samme tidspunkt. Mange stjernehoper er eksempler på dette og det er hovedsakelig massen som skiller dem fra hverandre. Et Hertzsprung-Russell-diagram med farge-størrelsesklasse er et brukbart verktøy for å karakterisere slike populasjoner.